Ła Nóva Kałédonia , ła ze na kołetività de oltremare de ła Fransa. Ła konsta de un grupo de ìzołe e arsipełagi de ła Oseània int'el Osèano Pasìfego sudosidental. Ła ga konfini maritimi ko łe Ìzołe Sałomone a nord, ko Vanuatu a nordest, ko łe Fizi a est, ko ła Austràlia a sudovest. Ła kołetività ła konprende 'na ìzoła prinsipal, Gran Tera, łe ìzołe de ła Łealtà a el so nordest, ła ìzoła de i Pini a el so sudest, łe ìzołe Bełep a el so nordovest. Łe se rikorda anka łe ìzołe de ła Cesterfild, sirka 500 km a ovest de łe ulteme. Ła ìzoła prinsipal ła ze traversada da 'na kaena de montañe , ke łe riva a pi' de 1600 m. Molte de łe ìzołe łe łigae a de łe bariere korałine, o parkè sta ultima łe sirkonda, o par eser łore istese parte de un atołon. El klima el ze de tipo tropegal. Ła mazoria de ła popołasion ła ze de etnia kanaka o de orizene europea. Skuazi tuti i parla el franseze e i ze de rełijon kristiana. Ła ga 'na ekonomia dinamega, łigada a el desfrutamento de łe risorse de el sotosiol, in partikołar el nikel. Inportanti i ze el ałevamento de bovini e ła akuakoltura de ganbareti. El turizmo el ze drio kreser.